khistorydata/jeongjo-sjw-relations huggingface dataset:
정조 8년 · 강
持平金寅燮引嫌乞遞。賜批。
정조 8년 · 목
寅燮以承宣請推。引避乞遞。批以。勿辭。亦勿退待。
정조 8년 · 강
持平洪聖淵陳勉諸條。賜批。
정조 8년 · 목
聖淵啓言。言路開閉。大關治政。近日以來。循嘿成風。尋常師箴。亦未聞焉。有識憂歎。厥有久矣。猗我聖上。臨軒求助。虛襟納諫。前後惻怛之敎。非不屢矣。而每當遇災之後。尤致詢蕘之誠。此雖出於益加修省之意。而猶不如恒存警惕。一如遇災之時。則忠言嘉謨。日進於前。而無事於消弭之方矣。請益加勉勵。以爲弭災之方焉。從之。又啓言。官方有序。名器甚重。近日東班正職之列。多有雜歧出六之人。駿奔之時。或礙銓家之塡差。公會之座。多損官員之體貌。當初注擬。雖緣酬勞。而班秩混淆。亦有深念。請此後則申飭銓曹。從他路分排。而更勿濫擬於東班之職焉。批以。從他路分排。似無其道。然所啓亦有所見。申飭銓曹。矯弊之方。更加爛熳商確。從後稟處。又啓言。目今頻歲荐荒。六路告歉。朝家賙賑之策。靡非用極。而守令之歲末捧糴。難保其一竝精實。當此窮春。百畝之耕播。十口之生活。全靠於此。而若只以每巡。數斗之空殼分給。則顑頷之民。將何以繼日糊口。而勤力於東作乎。請令廟堂另飭諸道道臣及守宰。擇其精實穀。分給種還。俾有實惠焉。從之。又啓言。近來驛路凋殘。馬匹疲劣。尋常別星之行。亦不能及時責立。而稱以監兵營裨將。織路來往。各邑之供饋。驛馬替傳。其弊滋甚。臣曾於待罪西郵時。熟知此弊。甚至道內常漢輩。爲一時榮耀之計。百計圖囑。若得一張草料。則作弊尤多。沿路繹騷。請令廟堂申飭諸道營閫。此後則嚴飭如此之弊。從之。
정조 8년 · 강
掌令安鼎大避嫌乞遞。賜批。
정조 8년 · 목
避嫌略曰。臣空疏。不能進一言論一事。致勤聖敎。臣之溺職。於此尤大。請遞斥臣職。批以。勿辭。亦勿退待。
정조 8년 · 강
正言申耆陳勉。賜批。
정조 8년 · 목
耆啓言。災不虛生。惟人所召。今日國事。上無興拔之志。下絕激勵之方。朝廷命令。雖若嚴急。而終不免因循。向者星變之出。殿下憂遑震惕。思所以激勵興拔。曾未幾何。妖芒幸消。今者地震之變。實我殿下轉災爲祥之一大機會也。請奮發聖志。以盡修省焉。批以。所奏好矣。依啓。又啓言。歲交星孛之變。閱月不消。是宜君臣上下恐懼修省。而三司言責之臣。終無以星變一事爲陳勉者。人事之失於下者如此。而尙何望天心之底豫也哉。請星變後不言三司諸臣。一竝施以譴責之典。批以。予不能求助。三司之不卽匡救。豈必深以爲咎。爾言旣出相規之意。從之。又啓言。遇災消弭之策。不一其道。而節財用一事。尤是急先務也。第以癸卯別下言之。宮城都城城役木。已過十餘同。校書館文集開刊時。搗砧軍價匠役朔布。又不下三四十同。以錢折之。殆近二萬緡。則軍門所費。度支糧料。必當倍蓰於兵布。而騎曹如此。他衙門錢穀尾閭之泄。亦可以推類而知矣。今當荒年停退之時。不可無量入以出之道。請京外工役不急。竝爲停減。從之。
정조 8년 · 강
推大司憲李亨逵。
정조 8년 · 목
政院啓言。大司憲李亨逵以所懷仰達之時。不爲措語。有乖臺體。請推考。敎以。近於責人則明。依爲之。
정조 8년 · 강
大司憲李亨逵。正言申耆避嫌乞遞。賜批。
정조 8년 · 목
亨逵等以承宣請推。避嫌乞遞。竝敎以。勿辭。亦勿退待。
정조 8년 · 강
右議政金熤陳勉。賜批。
정조 8년 · 목
熤啓言。今日賓對。實是遇災修省之謨。責躬求助之意。而俄者諸臺所奏。雖無神奇底語。若能採其要語。擧而措之。則堯舜之道。亦在是矣。從古告君以弭災之道者。不過勉聖學開言路卹民窮數條而已。蓋萬化之本。在於一心。治心之工。在於學之一字。學到而治不成。未之有也。顧今時憂溢目。世道日下。聖學如此。而治功則如彼。是曷故焉。殿下之學。徒知而不能行耳。知而不能行。卽私意間之也。不能行則與不能知無別焉。行之亦非難底事。惟在殿下行之與不行之而已。不避陳腐之嫌。敢以是仰勉。又啓言。治道之汚隆。實係言路之開閉。昨下敎意。丁寧懇惻。爲治之要。殿下已得之矣。第念前後來諫之敎累矣。是宜有忠讜樸直之言。日進於前。而尙未有聞。臣則謂殿下求言之敎。以文而不以實也。今殿下必欲來忠諫之言。則莫如以遠諂佞爲先務。今於筵陛之上。章奏之間。若或有語近諂佞者。卽命退。則忠讜樸直。不求而自至矣。又啓言。自今民政屬艱急。而近來憂慮實多。荐饑之餘。民情之所企待者。惟在於麥農之登熟。而臈月凝寒。猶賴積雪之上覆。獲免根凍。及至歲後。大兩雪消。仍之酷寒。如是者再。麥根必不免凍裂。若使麥農凶歉。則饑民接濟。茫然沒策。連年蠲恤。國儲已罄。春後撤賑。民食蔑資。朝家德意。雖欲有終。而其於無麪之不托。何哉。爲今之計。莫如節財用。而節財用之本。在於捐不急之費。雖係不容已之事。較之捄民命之急。苟有彼此之差殊。則是爲不急之費也。更加聖念。必以節之一字。爲捄民之急務焉。竝批以。所奏甚好。當體念矣。
정조 8년 · 강
命關西小米。勿復取用。
정조 8년 · 목
右議政金熤啓言。臣於關西小米。竊爲之悶然也。至於三南。則穀簿漸益耗縮。本道之內。自恤不贍。今若又値荒歲。欲爲移粟移民之計。則所可着手者。只是關西小米。而所謂關西小米。取之無節。則安得用之不竭乎。自今以後。如非朝家大經用及賙賑大政。則勿復取用於關西小米。亦爲節財用備荒政之道矣。批以。甚好矣。賴卿有是言。西民自此庶得以支吾。今若依卿筵奏。姑令防塞。沿路穀儲。將見充溢。目下紓民力裕民食之方。莫過於此。擧條。自本司知委京外。西小米請得一款。無得輕易陳達。
정조 8년 · 강
飭各道營閫文體襲謬之弊。
정조 8년 · 목
右議政金熤啓言。文字各有體段。古文有古文體段。科文有科文體段。經濟文字有經濟文字之體段。至於行會公移等文字。是所謂吏文也。只使事實該備。語意通暢。卽其體段也。近來備局行會。抽黃對白。琢字陶句。便成一篇騈儷之文。文勝則質爲之掩。已欠誠實底義。而行會。卽上承朝家命令。下布八道藩閫之文也。便同王言之代播。則只宜枚擧事實。頒布知委而足矣。又勿論命令之小大。事件之輕重。有行會。則輒必贊揚聖德。敷衍說去。揆以事面。亦甚屑越。藩臣帥臣。亦皆倣而效之。凡百登聞之狀。必以贊歎頌祝之語。錯綜成文。大凡祗受之狀。則只可曰祗受云。擧行之狀。只可曰擧行云。乃敢不顧事體。惟意摸畫。濫越極矣。煩屑甚矣。此已成例。猝難變革。今日有司堂上。盡入筵中。宜有禁飭之敎。俾令從今以後。勿循此套。批以。卿言甚好。申飭有司堂上。仍自廟堂行會各道營閫。俾除襲謬之弊。
정조 8년 · 목
以宋載經申思運林錫喆爲承旨。吳鎭圭爲　淑陵參奉。金宗鏽爲　安陵參奉。朱鎭億爲　純陵參奉。鎭圭以下。竝初仕也。
정조 8년 · 강
罷禁衛大將李敬懋職。上疏還給。
정조 8년 · 목
敬懋疏略曰。念臣本以靺韋之賤。猥玷兩曹之佐貳。濫廁三營之摠兵者。俱出特簡。無一循序。而待罪居然爲六年之久矣。年來狗馬賤疾。祟在難醫。日昨諸將臣入侍。冒犯違傲。　景慕宮展拜之時。廢闕常禮。病裏惶隕。恭俟重譴之際。値此恐懼修省之時。而臣獨沈淹牀褥。無計蠢動。義分都虧。生不如死。亟解臣將兵之職。○敎曰。武將去就自異。嘗聞古禮。賓對籌座。一或懸病。大臣輒皆論罪。近來此規全然廢却。許久引病。屢次懸頉。初不欲誰何。至於今番禁將擧措。而壞損紀綱極矣。惜乎廊廟之一任其怠慢也。此而尋常看過。流弊所關。抑云非細。雖未知目下情勢之如何。辭疏捧入。未免曲循。捧納承旨推考。禁衛大將李敬懋罷職。此上疏還給。
정조 8년 · 강
命訓鍊大將具善復兼察禁將。
정조 8년 · 목
禁衛大將李敬懋罷職也。
정조 8년 · 강
執義李頤祥。掌令宋銓。持平洪聖淵金寅燮聯啓避嫌乞遞。賜批。
정조 8년 · 목
避嫌略曰。臣等適値星孛之後。未效匡救之忱。乃者諫僚論斥備至。請遞臣等之職。批以。勿辭。亦勿退待。
정조 8년 · 강
領議政鄭存謙上箚陳勉。仍乞遞。賜批。
정조 8년 · 목
箚略曰。星孛纔退。地道不寧。仁愛示警。式月新生。是曷故焉。以臣無似。苟然充位。不能對揚。亟降威罰。以答天譴焉。病裏微忱。不勝耿耿。略此敷陳。聖人爲治之道。惟在擇任賢。使之各效其職而摠攬而已朱。子曰。今日之事。且是勸得人主。收拾身心。保惜精神。先正臣成渾有曰。人主要法。必收拾身心。保惜精神。先正感聖朝不世之遇。承前席聞道之　敎。初筵第一之奏。不出於朱夫子八字要訣。則帝王之學。豈有以加於此哉。至若朝著之輕重。專係於元輔之得人。而臣庸愚。久據匪據。則時政之疵。孰甚於此。目今弭災之急務。無過於亟退。乞加採納焉。批以。收拾心身保惜精神此八字。存察之千金良方。治內治外之工。盡在於是。卿之惠我多矣。予不勝感歎。方擬書之座右。要作親省之資。尾陳引讓。不幾於應文。卿須安心勿辭。加意善攝稍俟春和。卽起視事。
정조 8년 · 강
左議政李福源上箚陳勉乞退。賜批。
정조 8년 · 목
箚略曰。惟我聖上。以文理密察之明。求治或近於太急。制法或涉於太詳。賁飾之盛而或致文勝之歎。字惠之切而或有恩竭之慮。除遞或煩。而黜陟未暇於三考。爵賞或濫。而愼惜漸遜於初服。簿書期會多端。而或無以提挈綱維。稟處之奉行時急。而或不能審究利害。大抵明白奮揚之意多。惇厚博大之體少。所以日計雖有餘。歲計常不足也。念哉。至於遇災免相。故事自有。況臣三載伴食。一味糊塗。留無所益。去無可思。劃卽斥退。批以。八段指陳。皆屬寡躬時政。卿之匡救之誠。予固感歎不已。另欲隨事省檢。箚末云云。首揆批及之。卿須安心勿辭。加意愼攝。
정조 8년 · 강
平安監司鄭民始上疏。請往省先壠。賜批許之。
정조 8년 · 강
行召對于誠正閣。仍召見備堂。閣臣徐有防。承旨洪仁浩。玉堂林道浩李鼎運。假注書鄭東觀。兼春秋金健修金鳳顯。
정조 8년 · 강
給通川等邑燒戶恤典。
정조 8년 · 목
原春監司徐鼎修以通川郡民家一百二十四戶。平海郡民家三十戶延燒馳啓。敎以。觀此原伯狀本。通川平海。以嶺東尤甚邑。民家被燒之數。至於此多。極甚驚慘。唉彼濱死之類。又將失所而至於顚連。尤有別般賙恤之擧。向來咸興平壤民戶被燒。伊時年事。雖不歉荒。猶此拔例接濟。通川被燒民家一百二十四戶平海被燒民家三十戶。原恤典外。加給折米一石。當年身布蕩減。而身布則昨年綸音中。嶺東諸郡。旣命全數蕩減。似無更減之事。此則令道臣參量。勿論公私徭役。從便蕩減。形止狀聞。聞於三昨。道臣已發監賑之行云。巡到必以安土奠業之意。申申曉譬。無致渙散之境事。自廟堂另加措辭嚴飭。仍爲三懸鈴行會。
정조 8년 · 강
命嶺東九郡守宰竝重推。杆城郡守金宗範。高城郡守李趾光。姑勿回啓。
정조 8년 · 목
敎曰。觀此啓本。以嶺東九郡。嶺西三郡。新還當捧條未捧。爲四分。三。十二守宰。竝請拿處。重糴政杜后弊之道。道伯之按例論列。無或爲怪。而民勢弩末。足以推知。況此時守令。一刻曠官。爲弊甚於未準捧。今番不可無別般闊狹之擧。江陵縣監李夔。襄陽縣監具世勣。通川郡守李命杰。歙谷縣令張漢喆。三陟府使鄭日煥。蔚珍縣令辛弼垕。旌善郡守李寅燮。麟蹄縣監任焴。楊口縣監尹㬘。竝姑先從重推考。杆城郡守金宗範居末。高城郡守李趾光居次。更待賑後。從當有處分。姑勿回啓之意。分付該曹。糴政何等至重。後弊在所當念。而處分之特從寬典。誠以急於爲民。未暇及他故耳。亦以此意嚴飭該道伯處。道伯監賑之時。面飭各其邑宰。俾各悉心賙恤。以爲補愆息過之地。與俄下傳敎。一體斯速行會。
정조 8년 · 강
命監賑使狀啓。令廟堂論理稟處。
정조 8년 · 목
敎曰。觀此監賑使狀啓。元劃二萬石中。道伯只以八千石減數入送事。有此縷縷陳聞。大抵道伯之如彼堅持。似有料量而然。然元劃數爻。北民必已聞知。況窮春望哺之情。尤當十倍於歲前。此狀本。卽令廟堂爛加商議。論理稟處。待下批。仍卽行會道伯及監賑使處。俾勿如前互相持難之意嚴飭。
정조 8년 · 강
命桂坊薦。更令受薦以來。
정조 8년 · 목
吏曹啓言。桂坊薦單子。領府事金尙喆以爲病不得奉行。敎以。擬薦之意。更令郞官傳之。受薦以來。
정조 8년 · 강
領府事金尙喆陳箚自引。賜批。
정조 8년 · 목
箚略曰。臣年來作一老廢。坏蟄窮巷。與世都忘。罕與人接。漠無見聞。雖欲擧爾所知。固無奈何。剡擧人物。尤何可論。飭敎荐下。奉承無路。方命之罪。實無所逃。乞降威譴。批以。卿之巽辭。不已過乎。元子封策當前。僚屬擧剡有命。藉令卿謝事朝端。不與於廊廟訏謨。尙不宜咨旦。今也諉之曰引年。不欲薦似之者。是豈所望於卿。卿其安心勿辭。須卽薦進。仍命遣史官傳諭。
정조 8년 · 강
判府事徐命善箚辭藥院之任。賜批。
정조 8년 · 목
箚略曰。臣自入今年。衰益甚而病益痼。形容凘敗。秪緣一息未泯之前。奔走保護之責。卽臣區區所自期。故不量筋力。惟事强策。今又命窮。家有喪禍。窆葬以前。實無離次係身之望矣。顧此藥院重任。與尋常赴班有異。許解臣內局兼帶。批以。卿之兼管藥院。旣有提調。又有副提調。在卿元無相妨之事。所辭豈不萬萬過當。卿須安心勿辭。仍命遣史官傳諭。
정조 8년 · 강
命捕校論賞。令該曹考例稟處。
정조 8년 · 목
兵曹啓言。　順陵　神御牀上所排別紋席偸竊賊捉得捕校。曾有加資之例。捕盜軍官鄭德壽趙德仁等。亦當施加資之典。請上裁。敎以。捕校有捉納則論賞。係是法典所載。此後段。不必每番特敎。該廳草記時。末端以捕廳論賞。令該曹考例稟處之意。措辭爲之事分付。
정조 8년 · 강
命假注書朴能源李敬五。事變假注書申大龜拿處分揀。
정조 8년 · 목
因拿處傳旨。敎以。分揀。
정조 8년 · 강
勘放時囚李永耉等。
정조 8년 · 목
義禁府啓言。熊川前縣監李永耉。照律杖一百收贖。告身盡行追奪。私罪施行。又啓言。大邱前判官洪元燮。照律杖一百收贖。告身盡行追奪。私罪施行。竝敎以。功減一等。又啓言。鐵山前府使崔範重。照律杖八十收贖。告身盡行追奪。徒二年定配。私罪施行。敎以。旣非用意欺隱。則歸之詐不以實。勘以徒年定配。律名不已太重。削職放送。又啓言。瑞興縣監尹光濩。照律杖八十收贖。奪告身三等。私罪施行。敎以。功減一等。而大體言之。其矣未及聞知。未必不爲公罪。本律中以公罪勘放。見今春務方殷。使之待城門開還官。
정조 8년 · 강
惠慶宮進服人蔘順氣散。命十貼製入。榻敎也。
정조 8년 · 강
御宣政殿。行抄啓文臣親試。試官李徽之徐有防金憙金載瓚徐龍輔鄭東浚。
정조 8년 · 목
以擬唐河南參軍韋宙謝覽元和實錄諭宰相韋丹有子否可與好官。爲表題。○敎曰。三製設場時刻已過。而弘文提學連事違召。開場之遲滯可悶。且聞政院所奏。文任以其親病將欲陳疏云。不可無變通之擧。弘文提學李性源許遞。前望單子入之。待下批卽爲牌招。使之先進去後謝恩。牌去來。政院各別嚴飭。又敎曰。體例所在。雖施譴罷之擧。而爲日稍久。文任前望無故者。只是一人。前判書徐有隣敍用。仍命持入抄啓文臣試券。親考訖。行科次。
정조 8년 · 강
以徐有隣爲弘文提學。前望也。
정조 8년 · 목
敎曰。今日三製試所。都承旨進去。近來早呈之弊。不可不飭。故限以人定。趁限先呈。亦勿輕許。遲待十餘人聚會後捧券。敎曰。都承旨持此題。與弘文提學偕往泮宮。試取以來。○以尊德性而道問學。爲賦題。
정조 8년 · 강
行召對于三善齋。仍行科次。承旨安聖彬。閣臣金熹。玉堂李延伋安策。假注書李敬五。兼春秋吳錫齡。史官尹行任。
정조 8년 · 목
講國朝寶鑑。○予曰。圓點儒生爲幾何。弘文提學徐有鄰曰。舊點三百。新點爲四十人矣。予曰。兵判之衰境遭故。甚慘然矣。有隣曰。然矣。予曰。兵判有闕政事。何不取稟乎。又敎曰。鄭判事諡狀。明日內使之擧行。而奉常正口傳差出。與檢詳先參座後謝恩。都堂坐起。趁早朝爲之。當日內竝爲宣諡事分付。仍行科次。敎曰。三日製居首進士姜★(亻+寬)直赴會試。之次進士洪義浩給二分。之次生員柳焯洪祐淵呂駿永。各給一分。次上進士李丁運等五人。紙筆墨施賞考例。
정조 8년 · 강
以金憙爲吏曹參議。
정조 8년 · 목
敎曰。吏曹參議前望單子入之。
정조 8년 · 강
以李魯春爲檢詳。尋遞。以李祖承代之。
정조 8년 · 목
敎曰。檢詳前望單子入之。又敎曰。奉常正。檢詳。使之先參坐後謝恩。
정조 8년 · 강
吏曹判書鄭尙淳疏辭新除天官之任。賜例批。
정조 8년 · 강
同敦寧鄭昌順疏陳無敦寧乞遞。批令該曹稟處。應敎洪文泳上疏自引。仍陳勉。賜批。
정조 8년 · 목
疏略曰。噫。前夏六月之六。特命常參。臣適忝中丞。猥登前席。兩司俱發洪儀泳削竄之啓。臣以袒免之親。莫咈公議。隨參諸臣之後。臺言勤攻。似久欠摭實。而揆以邦憲。合被誅殛。至今訟愆。而星變後不言三司。臣各又入於現告。則難冒之端。非止一再。諡坐有命。天牌儼臨。中夜違傲。計非獲已。亟削臣職。乞退之章。不宜贅及。而古人云君德成就。專責經筵。鄒書七篇。迄今進講。寶鑑一帙。猶未了工。記注之筆。多書停筵。侍講之臣。徒事輪直。寧不惜哉。伏乞日開經筵。毋至間斷。批以。所陳當體念。爾其勿辭察職。
정조 8년 · 강
校理李顯靖上疏辭職。仍陳勉。賜批。
정조 8년 · 목
疏略曰。臣之少日所學。不過尋摘之末。倖竊科名。尋常句讀。亦不猶人。尙何望講討獻替之益哉。特賜鐫遞。臣不敢以見職自居。而敢此條陳。伏願澄省焉。一曰嚴懲討以正王法。二曰懋實學以盡君德。三曰勤修省以弭天災。回曰急救活以鎭邦本。五曰用賢才以佐治平。六曰崇儉約以矯侈風。伏願殿下以至誠惻怛。爲四字佩符。而爲今日大有爲之要領。則上所謂懲討也。聖學也。弭災也。濟民也。用人也。崇儉也。自是次第間事耳。願不以人廢言。批以。六條陳勉嘉爾憂愛之忱。另欲體念。爾其勿辭察職。
정조 8년 · 강
行召對于讌和堂。仍召見輪對官。承旨金夏材趙興鎭。閣臣尹行任。玉堂李延伋安策。假注書朴能源。兼春秋金健修吳錫齡。
정조 8년 · 강
重推承旨洪仁浩。遞大司諫尹承烈。
정조 8년 · 목
政院啓言。大司諫尹承烈呈病狀啓。道臣昧例捧封上。請推考。允之。敎以。不但原在外。不得呈狀。且非二品以上。則無敢戶奴呈狀。以此以彼。政院之捧入。大是不察。當該承旨。從重推考。原狀啓還下送。諫長之有實病。可以推知。許遞。
정조 8년 · 강
有政。吏曹參議金憙進。
정조 8년 · 목
以李★(土+甲)爲兵曹判書。尹師國爲大司憲。李彥祐[祜:I-PERSON]爲持平。尹塾爲知義禁。卒判府事鄭弘淳靖敏。贈吏判成聃壽靖肅。贈吏判李瀣貞愍。贈吏判金時習淸簡。贈吏判南孝溫文貞。贈戶判朴毅長武毅。卒直提學元昊貞簡。知事權䙗孝靖。以上竝贈諡。
정조 8년 · 강
命兵曹判書李★(土+甲)。卽爲牌招。
정조 8년 · 목
敎曰。乍遞旋任。非謂此兵判之有殊績。兩銓長數遞。莫若近日。日前大臣有筵奏。今者復授。無異仍任。卽爲牌招。傳授命召。
정조 8년 · 강
遞承旨金載人以洪仁浩代之。
정조 8년 · 목
敎曰。聞入學侍承宣言。復命之後旋供夙夜之役。實病果難强云。同副承旨許遞。前望單子入之。
정조 8년 · 강
以李在協爲大司憲。林濟遠爲執義。安鼎大爲掌令。李祖承安策爲持平。沈豊之爲大司諫。朴宗來爲獻納。李延伋李錫夏爲正言。
정조 8년 · 목
敎曰。故相靷日在明云。諡號今日署經然後可以宣諡。衆所共知實病及在外人未肅拜人。竝許遞。前望單子入之。待下批牌招。先署經後謝恩。又敎曰。新除臺諫中罷散人敍用。
정조 8년 · 강
以鄭昌順爲兵曹參判。
정조 8년 · 목
敎曰。兵曹堂上未差之代。前望單子入之。
정조 8년 · 강
還差備堂徐有隣。
정조 8년 · 목
備邊司啓言。副司直徐有隣備堂還差。請使之仍察有司之任。允之。
정조 8년 · 강
命各道漁鹽船卽目。備堂來會本司。磨鍊以聞。
정조 8년 · 목
備邊司啓言。各道漁鹽船稅。令道臣句管比摠事覆奏批旨。有更與原任大臣爛議。以草記指一稟處之命矣。議于原任大臣。則亦與臣等之議無異。令諸道道臣句管比摠。依日前覆奏施行。使該堂成節目啓下。請以爲知委諸道。敎以。雖非更張之擧。不可委之一二該堂。成出節目。無論該堂與否。備堂中數人啓下。來會本司。磨鍊事目以聞。
정조 8년 · 강
命訓局屯民作弊。自廟堂申飭。
정조 8년 · 목
訓鍊都監啓言。似聞平安道肅川府補民垌。便是本官私庫物力之資。而豪鄕滑猾吏其間句弄。爲其囊橐云。故往復其時府使崔雲羽。六千金給價相煥。此蓋彼此俱便之方。而鄕人車允河金光臨。以官長誣陷定配。放還之後。怨毒未解。募人換面。誣呈議送。威喝屯民。使不得耕作云。豈有如許民習乎。經理廳設始之初。永柔地德池屯。以管餉屯田。無價移屬於經理廳。而一番定奪之後。初不敢爲此等無嚴之習。今此兩漢指嗾呈狀。放恣跳踉之類。若不嚴懲。則後弊有不可勝言。鄕人之作弊。嚴査重勘。使屯民安堵勤農事。請知委道帥臣。以爲曉諭之地。敎以。誠如草記。則本局之欲爲禁斷。自廟堂申飭。
정조 8년 · 강
命嶺南移轉穀漂失數爻。論理狀聞後稟處。
정조 8년 · 목
備邊司啓言。觀此慶尙監司李秉模狀啓。則移轉穀。船漢輩潛自偸賣。以生爲死。萬萬巧惡。道臣之直請照法。未免輕先。當該道臣推考。上項罪人等。更加嚴訊。期於取服後。請狀聞稟處。敎以。道臣推考事。依回啓施行。偸出旣不滿十石。金巖回。李正三等兩漢罪狀。旁照本律。令該曹稟處。漂失穀物數爻眞僞。道臣必當知之。更爲從所聞。論理狀聞後稟處。
정조 8년 · 강
飭諸道宮房圖署之弊。
정조 8년 · 목
備邊司以各宮房圖署申飭諸道啓。敎以。宮房之有圖署牌子。與諸衙門印信或關牒之製。大有不同。用處不過柴穀催促及導掌舍音差汰等事而已。外此則毋論小大事。必具由手本於內需司。自內需司轉報於各該曹。自各該曹行關於各道。自來法意。槪如許矣。所謂圖署。特一宮屬之私標也。宮屬輩難圖踏侵懲徵。而外邑若能擧法不從。則豈有此等之弊。觀臺臣所啓。事之駭痛。孰甚於是。此殆外方營邑。專昧印信與圖署之別。事係宮房則必皆一例聽施之故耳。職在方伯守令者。尙不曉常行之法制。如是而按藩臨民。安望政理之剛明乎。朝家御極以後。宮房事操切拘束。不啻丁寧。賜牌文書則必令署經吏曹刑曹。贓獲折受則亦皆牒報內司度支。而手本則無得直呈。啓目則亦不自折。或議廟堂。或下該曹。又令該道採探民情。論理狀聞。狀聞之後。更令所管衙門覆啓稟處。而朝家本意。蓋欲使宮房府一體。杜僥倖而禁干囑也。到今但宜修明丙申受敎。不必別加矯捄。今若以直送圖署禁斷事。成出節目。則此反有無於法而創法之嫌焉。大抵關牒俱有印跡。故僞造者用一律。盜踏者施次律。所謂牌子則非關牒。所謂圖署則非印信。而宮屬妄引踏印關牒之或。行號令於營邑。論厥罪狀。殆有浮於關牒之僞盜。此後諸宮房。除非上所云柴穀催促導掌舍音等差汰外。萬一以田畓奴婢打量望定及奪漁稅徵債錢事。不由該曹。直以圖書牌子知委京外者。該宮房首任。嚴刑定配。作俑宮任。嚴刑三次。勿限年遠地定配。營閫邑之匿不以聞者。道帥臣先罷後拿。守令徒三年定配。限五年禁錮。定式施行。京司堂郞之不卽摘發之罪。遵監司守令律論。以此判付。自本司謄書別關。各別嚴飭諸道。俾各揭板。以爲常目惕念之地。亦令禁府刑曹載之受敎。以爲永久遵行之地。而本司行會時未盡條件。從所見添入跋尾。幷與關文而揭板事。竝以分付。
정조 8년 · 강
命先正文純公致祭祭文當製下。卜日擧行。
정조 8년 · 목
敎曰。貞敏公李瀣宣諡日。先正文純公家致祭之意。向有下敎矣。今已議諡。致祭祭文當製下。令該曹徒近卜日擧行。
정조 8년 · 강
命白文呈券人韓珩一等勘放。
정조 8년 · 목
義禁府啓言。今番文臣製述時白文呈券人韓珩一。洪夏俊。依他文臣照律例。笞四十收贖。請附過還職。允之。
정조 8년 · 강
命充軍朴處權免役事分付。
정조 8년 · 목
刑曹啓言。卽接禮曹移文。則慶尙道左水營水軍朴處權。東堂二所初試入格。依例發關頉下云矣。考見榜目。則朴處權之初試入格。果爲的實。依庚子定式免役事。請分付該道道臣。允之。
정조 8년 · 강
健元陵獻官。命以戶曹判書鄭一祥差下。
정조 8년 · 목
因寒食祭獻官單子。敎以。 健元陵獻官。戶曹判書鄭一祥爲之。 本陵各處修改及局內諸陵修改處。仍爲奉審摘奸以來。又敎曰。時原任閣臣。無特敎塡差。改付標。
정조 8년 · 강
御讌華堂。行晝講。知事李在簡。特進官洪秀輔。承旨金思穆。閣臣尹行任。玉堂李翼晉。尹序東。持平安策。正言李延伋。假注書李敬五。兼春秋金健修。宗臣雲峯君杺。武臣任嵂。
정조 8년 · 강
命明日當由月覲門。展拜 景慕宮。該房知悉。
정조 8년 · 강
召見右議政金熤于三善齋。
정조 8년 · 목
敎曰。右相聞以輔養官日次進見入闕云。入侍事遣史官傳諭。予曰。聞卿以輔養官入來云。次對久未行。故兼爲召見耳。熤曰。俄來進見 元子宮。肥膚沖實。血色華潤。快勝於向日拜見時。下情忻忭之至。聞醫官言。丸劑姑不進御云矣。予曰。丸劑入蔘料。故見方超趄矣。熤曰。肥兒丸例用人蔘。雖閭巷間小兒。皆服有效。無慮矣。臣於使臣還後。初登筵席。竊有區區所懷敢遠。領相以册禮事。屢次陳達。前後下敎。非不至當。而傳聞 皇帝衰相近甚云。及此無事之時。盛禮尤不容少緩矣。予曰。予亦非不知其然。而四月則產政適會相値。五月則情禮有所不忍。事勢如此。自爾遷就。且向來微恙。尙未快復。自昨今始得少愈矣。熤曰。聖敎至此。臣不敢更事煩稟。而彼國事有未可知者。 宗社大計。恐不宜遲待矣。予曰。漁鹽節目。別無更張。故俄使有司堂上聚會議處矣。熤曰。此非更張之事。新差堂上。使之會議。則豈無從長善處之道乎。臣向見有司堂上循私之下敎。此莫非臣不察之罪。惶懍隕越矣。予曰。此不過一時飭敎。卿何過引之至此
정조 8년 · 강
命三日製入格儒生。使之明日來待。
정조 8년 · 강
遞吏曹參判鄭昌順。
정조 8년 · 목
政院以吏曹判書鄭尙淳等違牌啓。敎以。參判許遞。參議只推更爲牌招。
정조 8년 · 목
敎曰。政官牌招開政。玉堂有闕之代。以在京無故人差出。○以李東稷爲副校理。成種仁爲修撰。徐有慶爲知經筵。
정조 8년 · 강
補李集斗文城僉使。
정조 8년 · 목
因吏曹寒食祭執事塡差啓稟。敎以。各軍門餉色郎廳。旣有通融塡差之命。則何不擧論乎。所謂摠府訓院之官。無非冷武。奚異於殘蔭。而殘蔭換差之代。皆以此輩塡入。豈不知西銓。飭敎之下。如是擧行。極爲駿然。吏曹佐郞李集斗。文城僉使除授。使之當日辭朝。時任僉使遞付京職。
정조 8년 · 강
命學生申★(忄+業)女。斯速擇日成禮。
정조 8년 · 목
宗親府啓言。因傳敎。有司堂上安春君烿。問于宋樂休。則所告內。學生申★(忄+業)女年十六。其外祖忠州居幼學李泰賢。而處子方在其家。至於主婚。則申★(忄+業)之四寸京居幼學申㦉。而此外京中無可合處云。敎以。斯速擇日成禮事。主婚人處申飭。
정조 8년 · 강
命孝子安攝旌閭。
정조 8년 · 목
禮曹啓言。孝子安攝孝行。實合旌閭。褒尙之典。請上裁。敎以。特許旌閭。
정조 8년 · 강
司諫安廷玹上疏乞遞。仍陳諸條。賜批。
정조 8년 · 목
疏略曰。獲廁近侍之班。稍慰逖違之戀。至若不可仍蹲之勢。聖鑑之照燭。乞命鐫改見帶之任。且臣無隱之忱。抑有一二事附陳者。夫何近日以來。聖慮徒切。而成效未究。廟堂許謨。務歸架補。銓衡剡揀先主互對。至於營閫之循例奉行。亦貽責敎之。屢勤。州郡之按簿期會。猶多制書之頻違。啓沃糾繩之責。宜屬三司。而亦不過爲閑漫軟熟。東西塗抹而已。外此而許多可論之事。指不勝屈。伏願竝加留念。且伏念元養良輔養。唯在殿下。貽燕之謨。養正之法。深軫而審愼焉。敎官訓蒙之任。國家需士之本。而若値月講入侍之日。始多求童而備數。無謂之甚。有識者歎。宜飭該曹。申明舊規。愼賞必罰。有國大政。錫馬帖之典。別於弓物之賜。而及其祗受。反歸虛實之差殊。擬律勿限年之法。大於徒配。而至於恩宥或有先後之倒置。宜令攸司更爲酌定焉。京外之上納。吏屬之情債微索。從前飭敎切嚴。而以訓御禁錢布捧上言之。昔之六七緍浮費。今則半百金不足。宜命諸營幷申禁令。隨現科治。寺貢減匹。惠澤至廣。或於各司奴婢之案。猶有故頉。宜命京外詳査。俾無虛實相蒙焉。發賣各戶。雖宜貧富之詳覈。而西部官之章服徒步。直入閭家。有該聽聞。衿川縣之盥水洗面以觀貌色。太近苛刻。宜令京兆該營幷爲行會焉。智島萬戶崔弘亮。宜令王府卽爲拿致嚴訊。地方官之姑爲仍置。該水使之未卽嚴處。大關後弊。亦宜一倂拿問定罪。逃躱罪人。刻期譏捕。批以。爾之文識。自在宮僚。已熟知之矣。八段論列。無非精約切當㡳設。子極庸嘉之。第一件事。爾能畵出今日治象。第二件事。蒙養之方。不可以微事而忽之。竝當體念。第三件事。書徒之制。宜先修明。嚴飭敎官。俾有訓蒙之實效。第四件事。亦不無倒置之歎。而有難輕易變改矣。第五件事。弊源誠如爾言。令各該衙門營門。各別察職。第六件事。寺貢減疋之後。各司貢案之仍錄故頉。事之駿痛。孰甚於是。令廟堂摘發科罪。西部官員事。衿川縣監事。竝依施。至於衿倅之抄飢時。盥水洗面以觀貌色。尤有太刻之嫌。推考。末端事當量度。爾其勿辭察職。
정조 8년 · 목
敎曰。向來備郞事。不識委折。有云然之語。今因言端。右揆以此引咎。旣知事實之相左。則豈可無慰勉大臣之道。領相箚批中。有司堂上循私之致此八字抺去。雖因他事就理。爲日已久。時囚罪人李寅植放送。
정조 8년 · 강
命時囚李長喆更爲嚴問。辛在復放送。
정조 8년 · 목
義禁府啓言。樂安前郡守李長喆。反復嚴詰。則莫重災結。欲爲擅用。而旣已自服。雖未及入已。究其情狀。萬萬痛駭。所當請刑。而曾經宣傳官。請上裁。敎以。所供全不別白。此供辭勿施。私自與否。更爲嚴問。萬一抵賴。直以施威之意草記。又啓言。守門將辛在復原情。泛稱遲晩。請刑推得情。敎以。刊汰則可矜。判堂時兼元戎。此囚放送。令訓局嚴棍十度。以徵日後。
정조 8년 · 강
命司謁崔昌福等。收贖放送。
정조 8년 · 목
刑曹啓言。司謁崔昌福善山府。別監太命吉長連縣。竝徒三年定配。卽爲押送。敎以。今番收贖放送。
정조 8년 · 강
命烙印僞造罪人朴昌浩。參酌勘配。
정조 8년 · 목
刑曹啓言。烙印僞造罪人朴昌浩事關重獄。請上裁。敎以。原其情則飢寒所致。究其跡則字劃莫卞。此等罪人。合施惟輕之典。烙印僞造罪人朴昌浩。參酌勘配。
정조 8년 · 강
命罪人林枝郁文案勿施。更加詳考。論理議處。
정조 8년 · 목
刑曹啓言。罪人林枝郁各別嚴刑。請期於得情。敎以。反覆文案。半日參關。元犯林枝郁敢售死中求生之計。順乭之致命。謂由敢冬之拳毆足踢。敢冬是順乭之兄。而赤面相對。白地勒架。究厥所爲。節節獰慝。而其叔之圖等訴。其妻之呈上言。無非枝郁所慫慂而指揮者。此欲參恕。法無可施。卽此殺獄完決。何等至審愼處。而疏漏多端。太失照檢。本曹事極爲駭然。敢冬之名。部牒府關。音似而字異。延哥之招。升米十錢。此錄而彼漏。元犯之援引。許作參證而一任其容護。屍親之指告。略加盤誥而再招後遲放。又如等狀諸漢。取宜登時推覈。覷破其受嗾奸狀。始何只問三人。末乃拖及六人。凡此數者。一或有焉。未可謂之詞案具而訟體成。而矧且各項做錯。難以悉擧。不可以正犯眞贓之綻露無餘。遽令完決。卿等從重推考。此文案勿施。更加詳考。從所見論理議處。此獄初覆檢及本曹推覈。俱在於去年正月。而伊後絕不訊問。必待今番特敎然後。黽勉擧行。卿等事極甚未妥。雖不一一追勘。此後段。無或如前怠忽。
정조 8년 · 강
拿處製述官白帥敏。吏曹佐郞李集斗。
정조 8년 · 목
因禮部回咨啓稟。敎以。似此回咨。前所未見。間多妄發句語。咨文使之改撰以入。製述官拿處。又敎曰。吏曹祭享色郎廳。事過後拿處。
정조 8년 · 강
命殺獄案節目。廟堂與禁府刑曹判堂相議草記。
정조 8년 · 목
敎曰。殺獄案成獄事有傳敎。合行擧行事宜。詳考外邑規例。參以京司見行之制。劃一成節目以聞。廟堂與禁府刑曹判堂相議。具別單草記。又敎曰。殺獄成案事體。何等至嚴。而京司規例。反不如外邑。初覆檢。則狀辭旣甚疏漏。推覈亦不以時。甚至成獄文書。無一字跋語。雖以本曹事言之。部府報來之後。一番例推。任他經過。了無審閱之意。前叨者襲謬。後來者效尤。一年二年。出場無期。如是之除。安保無廋死之冤乎。觀於今番獄囚安宗玄之致斃。而渠之罪疑有無。姑舍是。未必不爲干和之一端。且考時囚錄啓。昨年再昨年成獄之類。迄不完決。京司爲表正之地。而怠忽如許。豈非朝廷之羞恥乎。繼自今宜定劃一之規。初覆檢狀結語及限內行檢等節。一依外邑例爲之。本曹完決。亦無得延拖。而坐起時無端闕推。則該判堂削職。該房郞官爲先汰去。出付該府。以爲照法勘處之地。此傳敎載之刑房故事。該房承旨依此直捧傳旨。亦令禁府刑曹載之受敎。
정조 8년 · 목
具翼善冠袞龍袍。乘輿出協陽門。由月覲門。詣 景慕宮望 廟禮位。行禮如儀訖。還入齋室。敎曰。本宮提調入侍。予曰。向於提調入侍。有所云云。卿已聞知乎。都提調金尙喆曰。以原役役價事。果有酬酢。而臣則以爲事面恐涉如何矣。至於守僕輩。特蒙自上軫念。已有如干分給之物。而每月展拜時。渠輩紅衣等節。亦必爲難。故俄與戶判相議。依例許給爲好云矣。提調尹塾曰。 本宮儀軌凡例。今已修整。而郎廳可擇其習於禮及著述者一員。與之裒集册子。而義盈庫奉事鄭厚祚。可合是任。與 本宮奉事相換何如。予曰。依爲之。予謂尙喆曰。儀軌一依 太廟例爲之事。向有下敎。卿亦聞之乎。對曰。臣亦承聞矣。塾曰。凡例有稟定事矣。予曰。與都提調相議爲之。務從詳備。而展拜日子。幷載之則何如。尙喆曰。 宗廟社稷展拜。皆有載錄之規。而至於 本宮。逐月展拜。若以日子逐朔記載。則卷帙將不知爲幾許。臣之淺慮。以月爲常載之似好矣。塾曰。展拜日子。則別作册子以記之。恐不必載之於儀軌矣。予曰。今春種樹幾何。尙喆曰。今方始種。姑未得詳知。而甲申取種之樹。已成連抱。亦可見地力之膏潤矣。塾曰。植木中松樹最難生活。以松子播之則易生。勝於樹種云矣。予曰無論子種樹種與訓將相議善爲之好矣。還宮至協陽門。敎曰。留待邊將入侍。文城僉使李集斗進前。職姓名及六事奏對訖。予曰。今日內。斯速離發。又敎曰。入格儒生入侍。進士姜★(亻+寬)等進前。各奏姓名。誦試券訖。敎曰。昨日相換傳敎誤傳當該司謁推考。又敎曰。李溏宣傳官相換。肅拜單子捧入。仍還內。
정조 8년 · 강
行召對于誠正閣。承旨洪仁浩。閣臣李崑秀。玉堂林濟遠李鼎運。假注書朴能源。兼春秋金健修。史官尹行任。
정조 8년 · 강
行召對于三善齋。承旨洪仁浩。閣臣尹行任。玉堂李翼晉成種仁。假注書李敬五。兼春秋金健修金鳳顯。
정조 8년 · 강
命玉堂必勿輕遞。
정조 8년 · 목
承旨洪仁浩啓言。目今新錄之後。玉署備員。法講召對。殆無間日。我聖上典學之念。實不勝欽仰。而第念官無大小。必待久任而責成。則矧玆職在論思。專任啓沃之責。自今以後。新錄玉堂之無故行公者。必令久於其職。勿輕遞移。使之專意講討之工似好。故敢達。敎以。出擧條申飭。
정조 8년 · 강
命兩西支勅董飭。
정조 8년 · 목
承旨洪仁浩啓言。 肅廟乙卯。出捐帑銀。命補勅需。近以西路勅庫事。連有廟堂之關飭。故守法者謹於封樁。畏罪者㥘於抽栍。取謂封不動之錢。則決無虧欠疏漏之慮。此外列邑俱有逐年斂散之勅需。其出入難保無弊。今年則必有前頭客使之費。宜講先事預備之策。申飭兩西道臣。各邑錢穀凡係支勅之需。多船董飭。預爲收聚。俾免臨時窘急之患似好。故敢達。敎以。出擧條申飭。
정조 8년 · 강
健元陵顯陵石物塗灰。兼告修改。命禮曹堂郞兼進。
정조 8년 · 목
該曹啓言。 健元陵有頉處及 顯陵兩陵上石物。今寒食祭。兼告修改事。已爲啓下矣。兩 陵相距不遠。本曹堂上郎廳。依例兼進。請以除廚傳之弊。允之。
정조 8년 · 강
差下備堂趙時偉朴祐源沈豊之金華鎭。惠堂徐有隣。
정조 8년 · 목
備邊司啓言。以諸道漁鹽船稅比摠事。有一二該堂成出節目。備堂數人啓下。來會本司。磨鍊事目以聞之敎矣。備堂中刑曹判書趙時俊。行副司直朴祐源啓下。與實兼該堂。依下敎來會籌司。磨鍊以聞。而前備堂行大司諫沈豊之。還差備堂。仍爲啓下。前惠堂徐有隣。惠堂還差。請使之一體擧行。允之。敎以。有司堂上金華鎭。一體來會。眼同磨鍊。
정조 8년 · 강
正言李錫夏避嫌乞遞。賜批。
정조 8년 · 목
避嫌略曰。臣之前日。不得聯參於處置之箚者。只以情急歸護。而憲臣論臣。有曰右袒被論之人。又況無忌憚一句。是何等語意。容易加之於人。救護之疏。疑之以避事。遜辭之章。斥之以反詈。轉加危辱。其何可一刻晏然於臺次。命遞臣職。批以。勿辭。亦勿退待。
정조 8년 · 강
命刑曹判書上疏還給。申飭明日開坐。
정조 8년 · 강
吏曹判書鄭尙淳疏陳病狀乞遞。賜批調理行公。
정조 8년 · 강
命罪人私奴福乭。議處前。各別加刑。
정조 8년 · 목
刑曹啓言。罪人私奴福乭。更加嚴刑。請期於得情。敎以。福乭之爲此獄原犯。無甚疑端。且其屍親招所告。單擧福乭一人。億乭之初不共參。可以推知。。其他傷處也實因也。無不十分明的。到此地頭。渠焉逭償命之律乎。況渠以兩班家豪悍奴僕。行惡隣里。無所不至。畢竟犯此殺越之變。在朝家抑强扶弱之政。尤不宜一毫寬恕。然殺獄之有首看證。法意至爲嚴重。萬一不具。無以成獄。今此老味之致斃。無一人看證云者。揆以獄體。終不免疏漏。有難遽令完決。卿等更加出意見論理議處。議處前。正犯處各別加刑。先爲推問
정조 8년 · 강
遣承旨。詣 宗廟景慕宮。奉審摘奸。
정조 8년 · 강
王大妃殿進御粟米飮。前方中人蔘減五分。命自明日煎入。榻敎也。
정조 8년 · 강
命廚傳爲弊。修改時監役。以 陵官兼行。
정조 8년 · 강
行召對于三善齋。承旨徐有防。閣臣尹行任。玉堂李翼晉成種仁。假注書李敬五。兼春秋金鳳顯。
정조 8년 · 강
召見備堂于讌華堂。有司堂上徐有隣李在簡趙時俊。
정조 8년 · 목
予曰。漁鹽船稅節目。幾何釐正手。 先朝聖意。在於爲民。目今小小通變。亦在爲民。視前日宮房白徵之弊。豈不有愈。而一或差誤。則民之受害。反不如仍舊之爲便。未知與論果如何云耶。有隣曰。輿情則出付道臣爲便。近來魚產之翔踊。年年益甚。民情誠難堪云。臣意亦以出付爲便矣。時俊曰。不但輿情之爲便。以事面言之。付之道臣。極爲穩當。設令民情不便。惟在自上處分之如何。予曰。出付之後。官用則似或有勝於前。而其間不無操縱之弊矣。在簡曰。嚴立科條。則其弊自至無慮矣。予曰。卿等旣經方伯。民之便否。想必詳知。須採探民情。審其利害。從便善爲之。有隣曰賤慮所及。何敢從忽乎。予曰。洪忠道賑口。雖不及東北。而比昨年。反有減焉何也。有隣曰。賑邑雖少於昨年。而賑口則無減矣。予曰。賑資五萬石。果無不足之慮否。有隣曰。賑資幾乎相當。而還上最爲罔措矣。予曰。目今穀簿。實無出處。以錢還分給。則還民之憂。庶可以少紓。卿等之意何如。在簡曰。賑政今幾過半。錢還恐似難便矣。時俊曰。無穀則勢將代錢。待秋還捧本色。少無所害。且聞嶺船無事到泊。分俵亦善爲之。民情似必稍緩矣。予曰。荐饑之餘。民心遑急。雖京城發賣言之。只餘來朔一等。不可不更給一等矣。有隣曰。聖敎至當。當給小米一等。而似有陳久之慮。故方欲減價出給矣。時俊曰。卽今大小米直。幾近相稱。貢物一石價。爲八兩矣。予曰。小米不至不堪食乎。有隣曰。雖云陳久。猶可堪食矣。予曰。白給不宜異同。亦爲更給一等好矣。有隣曰。如是則飢民尤當感祝矣。予曰。明日次對。來會云乎。有隣曰。俄聞右相之言。如無公事。則將頉稟云矣。予曰。明日使之來會。時俊曰。徒流案中同罪罪人八名放送事。日前定配罪人特放時。該府該曹徒流案入啓待書下。同罪之在於之次稍實邑而未蒙一視之澤者。該府該曹堂上詳細準視各其名上付籤。登對稟處事命下矣。臣取考本曹徒流案。則徒年罪人中玉果李再還。茂朱徐亨曾。新溪姜召史。金川李日成。松禾崔仲男。與已蒙放淳昌崔茂山。新昌洪㐐難。伊川申鳳朝同罪。忠州李命奎。與已蒙放潭陽李世佑。全義李貴才。旌善李起泰同罪。白川張順起。與已蒙放樂安奴喆伊同罪。充軍中宣川洪胤祚。與已蒙放長淵朴省身同罪。故敢達。予曰。竝放。時俊曰。刑曹獄案。今當回啓。而本曹亞三堂俱爲差祭。不得擧行。何以爲之。予曰。竝改付標。付以他員差祭事分付。予曰。八道錄啓。皆已上來乎。時俊曰。盡爲來到矣。予曰。曹哥獄事。旣非酗酒。以親査而同宿掖殺。豈不凶獰乎。林哥獄事。何故至今未決乎。時俊曰。臣亦未知其故矣。予曰。其在重獄體之道。決不當若是。如不提飭。雖至三四年。決末無期。節目須詳審爲之。揭板事。亦次第擧行。又敎曰。向有罪囚輩賑救之敎。果一一分給乎。時俊曰。頃已分賑。且頒㦖恤之德意。渠輩莫不感泣矣。予曰。京獄與諸道有異。雖決之後。自有傳生之道矣。今日當坐起乎。時俊曰。朝已開坐。故今將赴坐矣。敎曰。卿等退去。湖西賑穀及錢還事。相議善爲之。又敎曰。明日朝講。兼行次對。副學使之進參。而特進官加抄之意。分付弘文館。
정조 8년 · 강
命訓局陞戶之居接他人廊底申禁。
정조 8년 · 목
敎曰。向因訓將所奏。嚴加禁斷。而適因刑曹完決文書見之。本局陞戶之居接他人廊底者。奸騙有夫女。至於成獄之境。所謂廊底本主果是士夫。則是豈向來嚴禁之意乎。更令該大將察飭。見今歲飢。京居人之土着完固者。尙多顑頷。糊口無策。況此寄接客托之類乎。雖欲刷出。不必汲汲爲之。竝以此意知悉。使之徒便觀勢爲之。式年抄上。旣命退限。此後新抄上陞戶。名以士夫。又復許接廊底。依法典繩以重律之意。自本都監草記。大抵武藝廳之抄定。皆是本都監軍。則此輩之士夫廊底許接。誠有萬萬不可者。今此申禁。烏可已乎。亦令知悉。
정조 8년 · 강
以兪漢輔爲 翼陵參奉。口傳也初仕也。
정조 8년 · 목
禮曹啓言。 翼陵參奉黃運祚有闕之代。令該曹請口傳差出。允之。敎以。判堂時未出任。令次堂口傳差出。待下批。使之當日謝恩。
정조 8년 · 강
命寒食祭。 園 墓執事。以別軍職宣傳官及檢書官塡差。
정조 8년 · 목
吏曹啓言。今此寒食祭。 永祐園執事 昭顯墓執事有頉。他無推移分排之路。故以氷庫別檢典牲奉事塡差。敎以。未通淸文臣。通融差擬。元非法典所禁。則豈可煩稟。爾則推考。更以文武郞官中除殘司。推移塡差。果無推移之道。堂下別軍職參上宣傳官及除本司檢書官中塡差。
정조 8년 · 강
校理趙弘鎭以母病陳疏乞遞。踏啓字。
정조 8년 · 강
副校理李翼晉上疏自引乞遞。仍陳諸條。賜批。
정조 8년 · 목
疏略曰。玉署新命。忽下於夢想之外。而臣於諫官引避之辭。益有所難安者。乃以無論倫竊恥等語。公肆詬詈。臣豈與之呶呶爭卞。在臣自靖之道。又添難冒之一端。乞遞臣職。臣不敢以見職自居。而敢此附陳焉。伏念天下國家之事。擧其最急者言之。有曰勉聖學貽燕謨用人才恤民生明義理正風俗六者是已。伏願殿下毋恃睿質之聰明。而益加奮勵之工。勿謂聖學之高明。而益加進修之力。端本出治。自然有蔚然可觀之效。至於貽燕謨三字。殿下躬敎之術。親灸之切。不但遇物之誨。過庭之訓而已。至於用人之說。則爲國之道。莫先於是。天生一世人。定了一世事。此在爲人上者用舍之如何。生民休戚。係在守令。而朝家之視守令。如彼其輕。爲守令者。惟以剝民肥己爲分內。生民之困悴日甚。臣謂宜飭按藩之臣。明施考績之典焉。嗚呼。世道日下。人心陷溺。丙子丁以來。亂逆層生。執法之臣。備數請討。而心怠意惓。明義一書。其將無地可讀。豈忍使殿下之朝廷。爲無法之國。殿下之臣子。爲無倫之人乎。亟允三司之請。嗚呼。義理不明。風俗不正。雖以輦穀之下言之。市井之徒。衣章僭分。閭閻之間。屋舍逾制。至於小少凌長賤妨貴。奴叛主女叛夫。見聞熟習。狃以爲常。風化之干係不小。民俗之不正。未必不由於刑政之不嚴也。凡此數者之說。不足仰裨淸燕之監。而苟求今日急務。不外是矣。臣以目下事。敢此尾陳。惟垂察焉。臣於省覲之暇。路由嶺沿之間。而嶺南一道。以洛東東西。分爲左右界。緣江十數邑。崩沙壅閼。水邊諸邑。盡被懷襄之災。請令廟堂及該道道臣。悉心講究。使一方之民。得免墊溺之患焉。我國刑書。遵用大明律。而又有續大典及受敎輯要錄。按而行之。故擬律無冤。用法得中。然而擧行。間多疑難。請令掌法之臣。一依 先朝續大典例。立綱分類。輯成刊行焉。薦人於朝。是何等重事。宮僚之選。尤何等盛擧也。而前大提學黃景源所薦成致三。特一鄕曲微瑣之人。而混入剡擧。物議駿惑。請前大提學黃景源施以譴責之典。致三薦單勿施。備郞之職。素稱武班之華選。而近來多不擇人。向來備郞多窠之時。湖西一武弁。濫入宣薦者。故同列羞與比肩。物論擧皆指目以爲。一武將之力薦云。臣謂訓鍊大將具善復。亟施譴罷之典。日昨講筵。臺臣之傳啓也。擧措顚錯。屢勤問備。臣於伊日。初登筵席。未及請罪。而其在相規之道。不可不論。其時入侍臺臣。施以譴罷之典。批以。新叨論思之任。首陳箴規之章而文旣勤渠。言亦該洽。予甚庸嘉乃。第一件第二件事。進德貽謨之方。悉在於是。另欲體念。第三件事。用人與考績要務。無出於爾言。申飭該曹及諸道。第四件事。言則當矣。第五件事。亦欲留意。第六件事。其利雖博。民力甚鉅。令廟堂分付該道伯。使卽詳採民邑物情。仍具意見狀聞後稟處。第七件事。受敎之輯錄。旣有 肅廟朝壬戌已行事。俄筵適講此章。今若遵舊續成。亦屬繼述之一道。自續典以後。通同裒集。則義例尤合完全。方欲議子大臣決定。第八件事。重臣擧指。極爲該惑。此非風傳則不必靳許。明日賓筵。當有處分矣。第九件事。元戎予所倚毗。豈以微事。輕施斥罷。況本事莫知委折。不允。第十件事。責人無已太備。不允。爾其勿辭。從速察職。
정조 8년 · 강
命諸道錄啓死囚册子修正。一依決獄案例擧行。
정조 8년 · 목
敎曰。京囚完決之後。有本曹日次公事。猶可常常披閱。至於外囚。一番錄啓。更無參考之道。殊非一視之意。此後諸道錄啓死囚。區別分編。謄置册子。一件入啓。一件曹工。新錄啓之類。當道册中。次次添錄。或有疏決者。元册子扷拔出事。著爲定式。入啓册子。請出修正。一依決獄案例擧行事。亦爲分付。
정조 8년 · 강
判下秋曹殺獄案覆啓。
정조 8년 · 목
刑曹啓言。罪人奴三漢。各別嚴刑。請期於得情。敎以。此獄事。被刺與自刺。照然剖決。然後可斷當律。而問目中。以刀背之在上。刀刃之在下。爲被刺之明證。殊未知其十分襯當。假令九月乘憤自刺。手勢刃痕。無怪其如許。肋乳傷處。雖曰狼藉。彼此扶執。互相顚擠。則自躅被踢。有難硬定主客。而大凡女人之性。率皆偏急。慍毒弸中。辦死至易。卿之跋辭。以女性軟弱。何可容易捨命爲說者。無或守法之地。不暇及於原情而然乎。況何許男子自房中持笠躍出云云。果如渠之所供。此無異於奸所捕捉。且以獄體言之。看證太不分明。惡男則發告而未見相鬪之光景。德噲則立證而只憑喧咽之人聲。所謂上典李時夏段置。適因看花之行。亦莫卞事實之如何。如此而遽然成獄。似欠疑輕之義。渠雖無識常賤。亦具秉彛。夫妻恩義。貴賤同得。觀於每夜托宿一疑。其情好之昵昵不衰。足以推知也。同居殆近二十年所。生子生女。以至鬪閧之時。猶不禁回戀之情。渠無必殺之心。明若觀火。殺人而有償命之律。欲以慰洩幽冤也。其夫犯無情之罪。而抵故犯之辟。畢竟至於代殺而後已。則死女之心。必不以爲服。又念渠之兩穉子。或免襁褓。或在乳下。渠死則渠子亦無攸育之人。然則一獄。雖謂四人竝命。儘非浪語。朝家所以惻然垂憐。三致意於此文案。反復參閱。不覺夜漏之將撤者此也。去春諸道審理。似此罪囚。必欲付之生科。今亦豈可異同。罪人奴三漢。嚴刑三次減死。仍本役爲奴。定配所押送。又啓言。罪人李福雲。各別嚴刑。期於得情。初覆檢官。不可無責。竝令該府拿問處之。醫律生等。亦自臣曹請從重科治。允之。敎以。本獄事。情理至凶獰。手勢極慘毒。國有三尺。不可一刻容貸。後坐起。除尋常。箇箇各別嚴刑。捧直招。又啓言。罪人朴再興。姑爲仍囚。待尙運捉得。請以爲酌處之也。敎以。大抵償命之法。詞證俱備。實因分明。然後可以完決。一或疑晦。不宜遽然硬定。所以重人命而嚴獄體也。此獄段。五年囚推。出場無期。一味粧撰。起疑多端。悶其夫德恒之被打。而其妻翼蔽。見其父再興之起鬧。而其子手捽。則被打人不死。而翼蔽者先斃。起鬧人自在。而手捽者潛逃。大是常理之外。洞任戒俊。未見鬪開之狀。隣居介文。只聞喧擾之聲。則詞證不可謂備矣。膝上瘡痕。本非傷處。頂下赤色。亶是變候。則實因不可謂明矣。以此無詞證無實因之事。迄今未決。有欠審理之政。殺獄罪人朴再興。減死嚴刑定配。而在逃尙運段。殺越與否。姑舍是。不顧渠父之滯獄。許久逃避。終不來見。似出緩獄之好計。其爲傷風悖倫。所關抑云不輕。更加嚴飭。期於捕治
정조 8년 · 강
遣承旨。詣受 香所。奉審摘奸。
정조 8년 · 목
寒食節祭。在明日也。
정조 8년 · 강
王大妃殿進御人蔘粟米飮。命自今日。前方中減白芥子五分煎入。榻敎也。
정조 8년 · 강
御宣政殿。行朝講。仍行次對。領事金熤。特進官徐有隣鄭好仁。同知事趙時俊。副提學趙尙鎭。承旨洪仁浩。玉堂鄭萬始。大司諫沈豊之。執義林濟遠。假注書朴能源。兼春秋金健修金鳳顯。
정조 8년 · 목
講孟子。○予曰。戶曹堂郞捧 健元陵御製懸板入侍。予曰。幾人擔往乎。戶曹判書鄭一祥曰。二人可以擔往。予曰。 陵上曲墻。只修頹圮處。 元陵丁字閣樑上塗灰。亦略略擧行。勿爲張大。一祥曰依下敎擧行矣。予曰明當入來乎。一祥曰各陵奉審後可以入來矣。敎曰次對入侍。右議政金熤曰。今日無稟事矣。予曰。民事有可商量者。故今日特命賓對矣。予曰。昨日堂疏。卿見之乎。訓將所遭。果何事耶。熤曰。堂疏臣未及見之。不知何事矣。予曰。承旨見之乎。洪仁浩曰。堂疏中以爲。無地處之武弁。薦爲備郞。故同僚恥與作僚云矣。予曰。武弁誰耶。仁浩曰。不知其姓名矣。予曰。有司堂上知之乎。趙時俊曰。向者備郞。一則李柱完。一則李晦植。似不出二人中矣。熤曰。堂疏旣曰湖西武弁。則似是李柱完矣。其處地。臣不知何如。而才器身手。若果可用。則雖鄕曲微賤之人。豈可拘此而不取乎。雖然備郞。武弁之極選。亦不可不顧地處矣。予曰。其人未知爲誰。御將知之乎。徐有大曰。臣亦不知矣。予曰。昨年湖西事。有以內禁衛效勞者。似是其人矣。熤曰。堂疏中旣曰同列羞與爲伍。則其地處。似不合於是任矣。予曰。未知地處之何如。而訓將之意。必有所取。堂疏中譴罷之請。誠過矣。熤曰。堂疏雖如此。訓將豈可輕遞乎。予曰。然矣。且堂疏中所論黃景源。卽桂坊薦事。所謂成致三。卽誰也。熤曰。成致三果入薦記中。而不知何許人矣。予曰。備堂中有知其人者乎。禮曹判書嚴璹曰。此人卽驪州士族。而桂坊薦之合不合。則臣未知之矣。予曰。堂疏中目之以鄕曲微瑣之人。其人閥閱與學識。果何如。璹曰。致三之先祖以文。 宣仁朝時。爲副提學。微瑣之目。人言似過。而學識有無。臣亦不知矣。熤曰。今番桂坊薦。自上旣有飭敎。則其薦非比閑漫。成致三未知果何狀。而重臣所薦之不能十分的當可知矣。予曰。重臣事。誠不善爲之矣。然而桂坊薦。雖或過矣。亦豈可因此而廢人前程乎。熤曰。無釁累之人。亦不宜因此永枳矣。然而堂疏中。以薦單勿施爲請。此則異於官職除拜者。別無施不施之可論矣。予曰。兪。予謂熤曰。堂疏中。言受敎輯錄事。而丙申以後。散亂無統。果如堂疏所云。卿見之手。熤曰。未及見之矣。予曰。此非自廟堂擧行之事。往復領左相。以草記爲之。熤曰。此非一人之所可獨成者矣。予曰。爲之續錄。則六典皆當入乎。有隣曰。以受敎分六典排定。則百各司似當盡入矣。予曰。當爲幾卷。有隣曰。姑未可預知矣。予曰。如欲編輯。則當出堂郞各數人。使之專管矣。熤曰。然矣。予曰。然則此難速了矣。熤曰。此非細事。不必以速爲主。令諸臣爛加商確。使無疏漏之弊。似爲好矣。予曰。李家煥今已免喪乎。其博覽典古。近世誠不易得。司直蔡弘履曰。李家煥今月爲禫朔矣。予曰。今日賓對專爲湖西民憂也。荐饑之餘。民情轉益遑急。目今穀簿。較看癸未年前例。不啻減半。其時則分留外。尙有容乎之道。今則竝與元穀而不足。原春京畿關北湖南之賑資。亦不及曩時。如干嶺運。何能補其萬一乎。且以湖西而推之。則還民之遑急。最甚於賑民。無種無糧。則將何以耕且耘也。然而道臣應有接濟之策。而正月以後。無一言及此。且文簿等事。極其生疏。不及於東北伯遠矣。此予所以不能放心者也。在昔 先朝癸未。所頒給各穀。爲九萬餘石。今番亦依此數。不爲不少。而大體穀簿蕩然無餘。來顯賙賑。無計繼之。重以癘疫。死亡相續。顧今民情。萬萬罔措。雖給數十萬穀包。猶患不贍。在朝家爲民之道。豈無別般商量者乎。熤曰。湖西一路。還民反羨賑民云。民情之遑急。推此可知矣。宵旰之憂。若是勤摯。有司之臣。孰不宣楊德意。而着手無處。誠不勝罔措矣。予曰。有司堂上與湖西句管堂上進前。仍敎曰。予有所商量。卿等聞知乎。以某樣錢。代賑穀給還。待秋成。以穀以錢。隨宜還捧。無所不可。若有一分之益。而嫌於錢還而不給。則未知其可。用一切之法。其勢似難禁矣。璹曰。錢還誠有弊。而末稍區劃。若至無弊。則當爲目下救急之一助矣。熤曰。燃眉之急。一時爲悶。待秋成。以錢以穀。未暇預度矣。予曰。昨年摠戎廳出給錢還乎。徐有大曰。然矣。有隣曰。今此錢還。乃所以立本也。若依摠廳之例。則與穀還無異矣。予曰。他道旣無可移之穀。則無寧以錢評許劃。以爲生穀之道乎。李在簡曰。今若出付道臣。則似當有從長區處之道矣。予曰。當以何樣錢出給乎。予則曰要不出漁鹽船稅矣。有隣曰。未知劃給當爲幾何。而卽今餘存。不過一萬九千兩零。竝與春等漁鹽船稅計之。則合爲二萬三千兩矣。予曰。劃給幾許。可救此急乎。卿等之意何如。在簡。時俊曰。今此惠堂所奏之數。盡爲劃給。然後當爲實惠矣。予曰。此事果可無異議手。熤曰。今此賑救之惠澤。孰敢有異議乎。予曰。都下民事。亦甚可悶。向以錢荒之弊。分給之數。爲四萬金矣。昨今發賣民錢。又將至累萬金。無論某處某樣名色。限以幾萬兩出給。欲救都民之急。若後如前授其所親。則於小民果何益焉。今番此弊。須宜痛禁。此專出於救荒之計。雖一半分。如或殖利。則初不如不給。且與錢還有異。無論今冬明春。觀勢還捧。不可無闊狹。如是然後。庶可以少紓民憂矣。卿意何如。熤曰。今此聖敎。在於散利。目下急務。無過於此。其將爲都民之實惠矣。予曰。賑廳見在之錢。厥數幾何。有隣曰。不過爲四五萬金矣。予曰。近無散財事。故必以爲有所儲積。而今則不滿十萬兩云之數。向者左相請出兵曹錢五萬兩。然則餘儲不過一萬兩。豈不迂乎。卿等退出。與將臣相議。散貸於着實人。懸保以給。後日登對時更稟。在簡曰。給着實人。則惠難及於貧民矣。予曰。在卿善處耳。兵曹判書李★(土+甲)曰。慶尙左兵使金廷遇今已瓜滿。而本邑雖居之次。旣非設賑之邑。則依例出代乎。予曰。不必汲汲爲之。待來月後差出。漢城判尹金履素曰。五部字內。癘氣不歇。問有死亡之患。此甚可悶。予曰。活人署與各部所管不同。未知救療之道。果能着實乎。履素曰。救療一節。何可一毫泛忽乎。予謂時俊曰。昨日刑曹判付。何時見之乎。時俊曰。三更見之矣。予曰。今日果開坐乎。時俊曰。値齋日不得用刑矣。予曰。秋曹殺獄事目。卿知之乎。庚子獄事。尙不擧行。事之稽滯。孰甚於此。前後刑判。欲施罷削之典。而一一現告。則殆不可勝數。故姑爲參酌矣。時俊曰。朴再興之子爲正犯。而尙未現捉。故至今遷延矣。予曰。他獄緣何遲滯乎。熤曰。獄事遲滯之弊。由於刑判之數遞故矣。予曰。此不可不釐正節目。定式申飭矣。敎曰。三司進前。予曰。兩司無長官。而玉堂長官旣參合啓。則副提學必傳啓矣。司諫安廷玹曰。臺體生疏。進前傳啓之除。旣無兩司長官。則副學所當奏三司合啓。臣欲替讀笏記。請命遞臣職。予曰。勿辭。亦勿退待。掌令安鼎大曰。臺體生疏。初欲與諫臣合辭避嫌。諫臣避辭。稍異於臣。故更欲各爲引避。以致擧措顚錯。請遞斥臣職。予曰。雖因生疏。所失非細。勿辭。熤曰。臣有親山在不遠之地。而經年不得往省。一日內。可以往返。若趁明日。暫爲來往。則實愜私願矣。予曰。卿其依所請往省。
정조 8년 · 강
下賑巡綸音于湖西。
정조 8년 · 목
敎曰。朝家於湖西。何嘗一日忘于心哉。年事則沿野荐歉。蓋藏則公私俱空。欲着力於賑事則還民被困。欲致意於還政則賑民受害。實無賑與還兩便之道。民勢之去益遑急。可推而知。況湖西士夫卿也。士夫契活。非陶冶販賈之工於謀身。只寄於畎畝之中。今畎畝再告荒。若無公穀之計巡分糶。何以資生而治農乎。予則曰昨年湖西大民小民。將無同也。向來嶺穀及錢太之爲資賑還之需。鱗次劃給者。穀包爲九萬有餘。錢貨亦至萬數。未知分俵無不均之嘆。民食有差裕之喜乎。以予所料。決知爲不然。將此穀簿。較彼戶口。終不能相當。道伯迄今無言。豈或有別般周便之策耶。噫。非種不耕。非糧不耘。無種無糧。耕耘以愆。則嗣歲之憂。又非目下顑頷之比。此予所以耿耿一念。忘寢與食。集勞將至生病也。經用之莫可收拾。予非不知。而似此荒歲。何拘常規。目月前之區劃。亦不足較挈絜。本道各邑當棒條結錢漁鹽船稅錢二萬三千兩零云。特許全數加劃。付之道臣。從便補賑。賑穀中除出幾許數。就其緩急。酌量分糶。着念課農。俾無絕巡失時之弊。至於賑政。莫曰就緖。見今春照漸永。阻飢轉甚。嚴飭守宰。詳加審察。無令一民。或致遺漏。少紓予南顧之念。又若有疾病者。無論方痛已痛。必皆方便救療。無令一民。或至捐瘠。民安然後。予心可安。爲道臣守令者。寧不體予敷心之諭。思所以宣揚之方乎。以此傳敎。自廟堂行會本道。措辭申飭。
정조 8년 · 강
命廣州府春都試停止。
정조 8년 · 목
右議政金熤啓言。廣州府春都試。當此歉歲。參試武士。多在賑面。且災年停試。亦有已例之可據。春都試停止。依狀請施行。從之。
정조 8년 · 강
命訓局草記補民垌事。道臣採探民情狀聞。
정조 8년 · 목
右議政金熤啓言。以訓局草記補民垌事。有令廟堂申飭之敎矣。蓋屯田養兵。是兵家最上策。訓將經紀此垌。以補軍門接濟之道者。實出於設屯養兵之遺制。奸民輩之中間作梗者。殊極可駿。此實關民習。所當嚴勘。而若有一分民怨。則亦不可只爲養兵之地。反貽居民之害。而遠外事情。有難遙度。使道臣採深民情。請枚擧事實狀聞。敎以。訓局與道臣。未知孰是孰非。而予之下廟堂者。良以此也。頃日訓將所奏。忙未詳問。而若有害於民。則在朝家。決難許之矣。朝家之設置堤堰司者。蓋爲察飭此事也。依爲之。
정조 8년 · 강
遞應敎洪文泳。校理李顯靖。副校理李東稷。有司堂上徐有慶徐有隣李在簡李★(土+甲)趙時俊李在協。
정조 8년 · 목
敎曰。經筵中有實故時帶臺職及有司堂上人竝許遞。
정조 8년 · 강
許施坡州軍餉穀移劃之請。
정조 8년 · 목
右議政金熤啓言。頃以坡州軍餉不足五百石。令道臣就其有裕處。分排移劃後狀聞之意。覆奏分付矣。卽見京畿監司沈頤之啓本。則以爲。道內穀儲。邑邑不敷。實無推移劃給之路。元穀數五百石。姑爲還分。待秋捧。竝耗劃給。使之糶糴取用事。請令廟堂稟處矣。本州支放之不足。則已以本州常賑穀準折劃給。俾爲目下需用之資矣。元數五百石。則姑爲還分。待秋捧劃給。使之糶糴取用者。實是兩便之道。依道臣狀請。請許施。從之。
정조 8년 · 강
遞大司諫沈豊之。
정조 8년 · 목
右議政金熤啓言。以漁鹽船稅節目講定事。大司諫沈豊之。備堂啓下。以爲與諸堂會備局講定矣。以其方帶臺職之故。拘於格例。不得往來與聞。此是民事。事係緊急。沈豊之所帶本職許遞。仍令口傳付軍職。請專意所事。從之。
정조 8년 · 목
有司堂上徐有隣啓言。諸般上納。皆有定限。而近來外邑。全不畏法。毋論水陸轉。輒以遷就爲事。應下貢價。每致愆期。揆以事面。極涉駭然。今年雖曰歉荒。前後蠲恤之澤。不啻曠絕。應捧之數。餘者無幾。且小民則最先畢納。吏鄕則從後弄奸。自是外邑之通患。目今春序已暮。月限漸近。各道上納。毋論米木錢。自本道另加董飭。尺文一一考還。而如或過限。該道道臣守令。依定式筵稟論責之意。出擧條。請預爲嚴飭。從之。
정조 8년 · 강
命均廳給代一款。竝勿擧論。